Almal wil weet wanneer krag af is – webwerwe vou | Netwerk24
Deur Petrus Malherbe 11 Februarie 2019 14:10
Verskeie webwerwe het Maandag gevou toe mense hul beurtkragskedules wou nagaan. Foto: Getty Images
Onder fase 4-beurtkrag moet 4 000 MW se elektrisiteit gesny word om die stabiliteit van die kragnetwerk te verseker.
Laat verlede jaar het Eskom hoofsaaklik fase 1- of fase 2-beurtkrag ingestel. Sondag was die eerste keer vanjaar dat Eskom weer beurtkrag toegepas het. Fase 2 is van vroegmiddag ingestel.
Die Kaapse metro se webwerf het kort ná die aankondiging van fase 4-beurtkrag heeltemal gevou. Gebruikers is bloot gegroet deur 'n foutboodskap wat lui die webblad "se bediener is besig; probeer later weer".
EskomSePush, 'n app wat gebruikers waarsku sodra beurtkrag ingestel word en ook die skedules gee, het ook Maandag vir 'n ruk nie gewerk nie.
Die app se bedieners is oorlaai deur mense wat naarstig wou weet wanneer die ligte af gaan wees.
Die foutboodskap op die Kaapse metro se webwerf.
In 'n foutboodskap vra die skeppers vir geduld terwyl hulle nog bedieners in werking stel.
EskomSePush word nie deur Eskom bedryf nie en is deur Dan Wells en Herman Maritz geskep met die doel om "gebruikers te laat glimlag".
Johannesburg se CityPower-webblad het ook Maandag gehang. Inwoners van Ekurhuleni kon ook nie dié metro se webblad vir beurtkrag bereik nie weens druk verkeer daarheen.
Die munisipale blad van die eThekwini-munisipaliteit, wat Durban insluit, het nie probleme gehad nie.